**NÁRODNÁ RADA SLOVENSKEJ REPUBLIKY**

**VII. volebné obdobie**

## *Návrh*

## Zákon

z ................... 2018,

**ktorým sa dopĺňa zákon č. 180/2014 Z. z.** **o podmienkach výkonu volebného práva a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení zákona č. 356/2015 Z. z., zákona č. 125/2016 Z. z., zákona č. 69/2017 Z. z., zákona č. 73/2017 Z. z. a zákona č. 165/2017 Z. z. sa dopĺňa takto:

V § 106 ods. 1 sa na konci pripája táto veta: „Ak sa v období 50 dní pred predpokladaným skončením funkčného obdobia prezidenta majú na základe rozhodnutia Rady Európskej únie vykonať voľby do Európskeho parlamentu, predseda Národnej rady Slovenskej republiky vyhlási prvé kolo voľby prezidenta alebo druhé kolo voľby prezidenta na deň volieb do Európskeho parlamentu; rovnako predseda Národnej rady Slovenskej republiky postupuje, ak sa funkčné obdobie prezidenta skončí predčasne a lehoty podľa tohto zákona umožňujú vyhlásenie prvého kola volieb prezidenta alebo druhého kola volieb prezidenta na deň volieb do Európskeho parlamentu.“.

Za § 115 sa vkladajú § 115a až 115d, ktoré vrátane nadpisu nad § 115a znejú:

**„Konanie volieb prezidenta a volieb do Európskeho parlamentu v rovnaký deň a v rovnakom čase**

**§ 115a**

Ak predseda Národnej rady Slovenskej republiky vyhlásil prvé kolo voľby prezidenta na deň volieb do Európskeho parlamentu, prvé kolo volieb prezidenta a voľby do Európskeho parlamentu sa vykonajú v tento deň v čase od siedmej do dvadsiatej hodiny. Ak predseda Národnej rady Slovenskej republiky vyhlásil druhé kolo voľby prezidenta na deň volieb do Európskeho parlamentu, druhé kolo volieb prezidenta a voľby do Európskeho parlamentu sa vykonajú v tento deň v čase od siedmej do dvadsiatej hodiny.

Po vykonaní volieb podľa odseku 1 prvej vety sa ako prvé zisťujú výsledky volieb prezidenta.

Na vykonanie volieb prezidenta a volieb do Európskeho parlamentu sa vzťahujú tretia a štvrtá časť zákona, ak v odseku 4 a v § 115b až § 115d nie je ustanovené inak.

(4) Pre voľby prezidenta a voľby do Európskeho parlamentu podľa odseku 1 prvej vety

a) volebné okrsky a volebné miestnosti utvorené pre voľby prezidenta platia aj pre voľby do Európskeho parlamentu,

b) obec odovzdá okrskovej volebnej komisii zoznam voličov vyhotovený podľa § 11 osobitne pre voľby prezidenta a osobitne pre voľby do Európskeho parlamentu,

c) informáciu o podmienkach práva voliť a práva byť volený obec zverejní osobitne pre voľby prezidenta a osobitne pre voľby do Európskeho parlamentu; rovnakým spôsobom obec postupuje aj pri doručovaní oznámenia podľa § 21 ods. 3,

d) volebná schránka, prenosná volebná schránka, hlasovacie lístky, obálky a tlačivá zápisnice okrskovej volebnej komisie o priebehu a výsledku hlasovania vo volebnom okrsku pre voľby prezidenta musia byť farebne odlíšené od volebnej schránky, prenosnej volenej schránky, hlasovacích lístkov, obálok a tlačív zápisnice okrskovej volebnej komisie o priebehu a výsledku hlasovania vo volebnom okrsku pre voľby do Európskeho parlamentu,

e) obec a v deň konania volieb okrsková volebná komisia na základe žiadostí voličov o hlasovanie mimo volebnej miestnosti vyhotoví osobitne zoznam tých voličov, ktorí požiadali o hlasovanie mimo volebnej miestnosti pre voľby prezidenta a osobitne zoznam tých voličov, ktorí požiadali o hlasovanie mimo volebnej miestnosti pre voľby do Európskeho parlamentu.

**§ 115b**

Pre voľby prezidenta a voľby do Európskeho parlamentu podľa
§ 115a ods. 1 prvej vety okrsková volebná komisia utvorená pre voľby prezidenta plní aj úlohy okrskovej volebnej komisie pre voľby do Európskeho parlamentu.

Ak politická strana alebo koalícia, ktorá podáva kandidátnu listinu pre voľby do Európskeho parlamentu vo volebnom obvode, ktorého súčasťou je volebný okrsok, nemá v okrskovej volebnej komisii zastúpenie, môže delegovať do okrskovej volebnej komisie jedného člena a jedného náhradníka.

Okrsková volebná komisia utvorená podľa odseku 1 plní úlohy okrskovej volebnej komisie pre voľby prezidenta podľa § 106 ods. 2.

Okrsková volebná komisia utvorená podľa odsekov 1 a 2 plní úlohy okrskovej volebnej komisie pre voľby do Európskeho parlamentu podľa § 86 ods. 2.

**§ 115c**

Po skončení hlasovania začne okrsková volebná komisia zisťovať výsledky volieb prezidenta.

Okrsková volebná komisia zapečatí pred začatím zisťovania výsledkov volieb prezidenta volebnú schránku a prenosnú volebnú schránku, do ktorej vkladali voliči hlasovacie lístky pre voľby do Európskeho parlamentu a odloží ich vo volebnej miestnosti tak, aby sa zabránilo manipulácii s nimi.

**§ 115d**

Okrsková volebná komisia začne zisťovať výsledky volieb do Európskeho parlamentu po pokyne okresnej volebnej komisie na ukončenie jej činnosti pre voľby prezidenta a po overení neporušenosti pečatí podľa § 115c ods. 2. Výsledky overenia neporušenosti pečatí uvedie okrsková volebná komisia v zápisnici o priebehu a výsledku hlasovania vo volebnom okrsku.

Štátna komisia zverejní celkové výsledky volieb do Európskeho parlamentu spolu s výsledkami príslušného kola volieb prezidenta po vyhotovení a podpísaní zápisnice o výsledku príslušného kola volieb prezidenta a po vyhotovení a podpísaní zápisnice o výsledku volieb do Európskeho parlamentu.“.

**Čl. II**

Tento zákon nadobúda účinnosť 1. decembra 2018.